b'\n_START_ARTICLE_\nTritonus\n_START_PARAGRAPH_\nTritonus je interval v glasbi ki vsebuje tri cele tone. Uvr\xc5\xa1\xc4\x8damo ga med disonance ali bolj natan\xc4\x8dno med zmanj\xc5\xa1ane in zve\xc4\x8dane intervale. Njegova kvantiteta je 3, njegova kvaliteta pa 4 (zve\xc4\x8dan) ali 5 (zmanj\xc5\xa1an).\n_START_SECTION_\nDefinicija\n_START_PARAGRAPH_\nTritonus v glasbi velja za posebnost, saj edini vsebuje zaporedje treh celih tonov in s tem deli oktavo (zaporedje dvanajstih poltonov) na dva dela._NEWLINE_Tritonus lahko dobimo na dva na\xc4\x8dina, zato je znan \xc5\xa1e pod dvema drugima imenoma. En na\xc4\x8din je da interval \xc4\x8dista kvarta (\xc4\x8d4) raz\xc5\xa1irimo za pol tona ter tako dobimo interval zve\xc4\x8dana kvarta (zv 4), ki vsebuje tri tone in s tem po obsegu odgovarja tritonusu. V tem primeru tritonus ali zv4 pri\xc5\xa1tevamo med zve\xc4\x8dane intervale._NEWLINE_Drug na\xc4\x8din je, da interval \xc4\x8dista kvinta (\xc4\x8d5) zo\xc5\xbeimo za pol tona in dobimo zmanj\xc5\xa1ano kvinto (zm5), ki prav tako vsebuje tri cele tone in je \xc5\xa1e eno od imen za tritonus. V tem primeru pa tritonus pri\xc5\xa1tevamo k zmanj\xc5\xa1anim intervalom._NEWLINE_Tritonus v glasbi razvrstimo med intervale in \xc5\xa1e naprej med disonance. Disonance so intervali, ki zvenijo ostro in poslu\xc5\xa1alcu neprijetno ter v glasbi predstavljajo nestabilno kvaliteto zvoka.\n_START_SECTION_\nZgodovina\n_START_PARAGRAPH_\nNi natanko znano, kdaj se je tritonus v glasbi prvi\xc4\x8d pojavil, vendar je bil to v za\xc4\x8detku dokaj nepriljubljen interval. V za\xc4\x8detku 18. stoletja so prvi\xc4\x8d prepovedali njegovo uporabo v glasbi. Ve\xc4\x8dkrat so ga imenovali\xc2\xa0\xc2\xbbvrag v glasbi\xc2\xab, ker naj bi zvenel tako neprijetno. V stari glasbi ni tritonus torej prisoten skoraj nikjer._NEWLINE_Njegova uporaba je postala dovoljena \xc5\xa1ele v obdobju baroka in klasicizma, pa \xc5\xa1e takrat je bil interval uporabljen dokaj poredkoma in le za izra\xc5\xbeanje napetosti ali zla v glasbi. Skladatelj Liszt je tritonus na primer uporabil za upodobitev pekla v eni svojih sonat._NEWLINE_Z nastopom obdobja romantike in modernega klasicizma, pa se je tritonus kon\xc4\x8dno otresel vseh predsodkov preteklosti in glasbeniki so ga pri\xc4\x8deli uporabljati prosto in brez omejitev._NEWLINE_Danes je tritonus pogosto prisoten v jazzu in njemu podobnih improvizacijah.'